**4Η ΣΥΝΟΔΟΣ ΚΟΡΥΦΗΣ ΒΑΛΚΑΝΙΚΩΝ ΠΟΛΕΩΝ (Β40)**

**ΣΥΜΜΕΤΟΧΗ ΤΗΣ ΕΠΙΤΕΡΑΜΜΕΝΗΣ ΕΙΣΗΓΗΤΡΙΑΣ ΤΟΥ ΚΟΓΚΡΕΣΟΥ ΓΙΑ ΤΟ ΠΕΡΙΒΑΛΛΟΝ ΚΑΙ ΤΗΝ ΕΝΕΡΓΕΙΑ Κας ΥΔΡΑΙΟΥ ΜΕΡΟΠΗΣ**

*Σόφια - Βουλγαρία, 24-25.2.2025*

Πραγματοποιήθηκε στις 24-25 Φεβρουαρίου τρέχοντος η Σύνοδος Κορυφής των Βαλκανικών Πόλεων, Β40, στην Σόφια της Βουλγαρίας. Πρόκειται για την τέταρτη τέτοια διοργάνωση μετά τις αντίστοιχες της Κωνσταντινούπολης (29-30.11.2021), των Αθηνών (22-24.1.2023) και των Τιράνων (29-21.1.2024).

Η Σύνοδος Β40 είχε τον τίτλο «το Μέλλον των Βαλκανίων: Καινοτομία, Πράσινη Μετάβαση, Συνεργασία και Ανάπτυξη» και κατά τη διάρκειά της παρουσιάστηκαν σημαντικές ιδέες σχετικά με το κοινό μέλλον των πόλεων μας στα Βαλκάνια. Η Προεδρία πέρασε από τα Τίρανα στην Σόφια, τη παρουσία του Δημάρχου της Κωνσταντινούπολης, του Δημάρχου της Σόφιας και του αντιδημάρχου των Τιράνων, ενώ την Σύνοδο τίμησε η επιτετραμμένη Εισηγήτρια του Κογκρέσου του Συμβουλίου της Ευρώπης κ. Υδραίου Μερόπη (μέλος και της εθνικής αντιπροσωπείας στο Διεθνές Όργανο). Η Σύνοδος έφερε κοντά πολιτικούς αρχηγούς και αιρετούς της τοπικής και περιφερειακής αυτοδιοίκησης, ειδικούς, παράγοντες της αγοράς από 12 κράτη, ενώ επικεντρώθηκε σε θέματα όπως η τοπική κλιματική δράση, η μετανάστευση, η τοπική οικονομική και πολιτιστική συνεργασία, η βιωσιμότητα στον τουρισμό και η ψηφιακή μετάβαση καθώς και η προετοιμασία των πόλεων των Β40 για την ευρωπαϊκή προοπτική.

«Οι πόλεις βρίσκονται στο κέντρο των οικονομικών και κοινωνικών εξελίξεων και παίζουν ζωτικό ρόλο στη διαμόρφωση βιώσιμων αστικών συστημάτων» υπογράμμισε η κ. Υδραίου, τονίζοντας την σημαντικότητα της ισορροπίας ανάμεσα στην ανταπόκριση στις απαιτήσεις της σημερινής ζωής και στον σεβασμό των αναγκών των μελλοντικών γενεών. Αναφέρθηκε επίσης στην επείγουσα ανάγκη να τεθούν στις προτεραιότητες των δήμων οι πράσινες υποδομές, συμπεριλαμβανομένων των πράσινων κτηρίων, τα αστικά δάση και η αποτελεσματική διαχείριση του νερού και των απορριμμάτων , προκειμένου να αναπτυχθεί η κλιματική ανθεκτικότητα και η αστική βιωσιμότητα.

Στην λήξη της 3μερης Συνόδου Κορυφής των Β40 και μάλιστα στην θεματική συζήτηση σχετικά με την «Χρηματοδότηση Ανθεκτικών Μελλοντικών Κοινωνιών: Επενδύσεις και Καινοτομίες για Βιώσιμες Βαλκανικές Πόλεις» η επιτετραμμένη εισηγήτρια αναφέρθηκε αναλυτικότερα στις πρωτοβουλίες-κλειδιά του Κογκρέσου για το Περιβάλλον, συμπεριλαμβανομένου του Τρίτου Τόμου του Εγχειριδίου για τα Ανθρώπινα Δικαιώματα στις Τοπικές και Περιφερειακές Αρχές σχετικά με το Περιβάλλον και τις Βιώσιμες Πρακτικές, στις Εκθέσεις και Συστάσεις σχετικά με την προετοιμασία για φυσικές καταστροφές και για την κυκλική οικονομία, καθώς και στις τελευταίες εκθέσεις που αφορούν στο ζήτημα της διαχείρισης των υδάτινων πόρων και της διάβρωσης των ακτών. Η κ. Υδραίου επίσης σημείωσε την πρόταση του Κογκρέσου Τοπικών και Περιφερειακών Αρχών του ΣτΕ για τη διατύπωση ενός Πρόσθετου Πρωτοκόλλου του Ευρωπαϊκού Χάρτη Τοπικής Αυτονομίας για τις Περιβαλλοντικές Ευθύνες σε τοπικό επίπεδο. Αυτό θα ενδυναμώσει την ανθεκτικότητα των τοπικών αρχών στην αντιμετώπιση περιβαλλοντικών κρίσεων, θα βελτιώσει την αντιμετώπιση των κινδύνων στην περιβαλλοντική διαχείριση και θα υποστηρίξει τις τοπικές πρωτοβουλίες μείωσης του φαινόμενου του θερμοκηπίου.

Περισσότερα για την 4η Σύνοδος Κορυφής των Β40 εδώ: <https://b40network.org/v2/sofia-summit/>

***Χαμακιώτη Δέσποινα***

*Τμ. Διεθνών Σχέσεων & Ευρ. Προγραμμάτων*

*Γραμματεία Εθνικής Αντ/πείας Κογκρέσο ΣτΕ*

*ΚΕΔΕ*